一經堂
作者：鄭裕
朝代：宋

paragraphs: 莆之甲姓，實維大方。
紫囊錦帳，閥閲膏粱。
有子盈之，乃其最良。
心志乎道，視之如忘。
博究六藝，并包五常。
東家尼父，北窗羲皇。
日相討論，兼收并藏。
五經在笥，一經名堂。
謙以自牧，雖晦而光。
實浮于名，雖抑而揚。
伊昔孟氏，排墨與楊。
斯文羽翼，吾道棟梁。
豈特詩書，獨稱其長。
諸儒之說，于孟何傷。
吾子命名，既擇而詳。
通而貫之，輝涵汪茫。
剖破藩籬，無門無旁。
默契韶頀，能宮能商。
正蒙析滯，起廢鍼肓。
以一知萬，名實孔彰。
人知同好，絺句繪章。
玄酒太羹，子獨先嘗。
經術之門，驥騁康莊。
典謨之文，鳳鳴朝陽。
學報天子，業纘星郎。
以經名家，非子誰當。